આ કેસની ગંભીરતા જોઈને જિલ્લા પોલીસ વડા વિરેન્દ્રસિંહ યાદવે ક્રાઈમ બ્રાન્ચના પીઆઈ ટી.આર. ભટ્ટને સૂચના આપી હતી. પીએસઆઈ ડી.ડી. રહેવર તથા ટીમે ઈન્સ્ટાગ્રામ વેબસાઈટ પાસેથી જરૂરી માહિતી માગી હતી અને એકાઉન્ટ બનાવનાર વ્યક્તિની ભાળ મેળવી હતી. પોલીસ તપાસ દરમિયાન પીડિતા સાથે જ અભ્યાસ કરતાં વિદ્યાર્થીએ આ એકાઉન્ટ બનાવ્યુ હોવાનું ખૂલ્યુ હતું. પોલીસે કિશોર વયના વિદ્યાર્થીના વાલીને સાથે રાખી તેની પૂછપરછ કરી હતી. જેમાં કિશોરે પોતાનો ગુનો કબૂલ્યો હતો. પીડિતાને બનાવટી એકાઉન્ટ બનાવનાર કિશોર અંગે જાણ થઈ તો તે પણ ચોંકી ગઈ હતી, કારણ કે આ કિશોર ક્લાસમાં ક્યારેય આંખ ઊંચી કરીને જોતો ન હતો અને શરમાળ પ્રકૃતિનો હતો. એટલું જ નહીં, તેણે ક્યારેય પીડિતાને ફ્રેન્ડશિપ અંગે વાત સુદ્ધાં કરી ન હતી.